Susko, Boris, poslanec NR SR (2023-02-14):
Ďakujem pekne za slovo, pán predsedajúci. Návrh zákona, ktorý predložila skupina poslancov, ktorý prerokovávame, je reakciou na rozhodnutie Ústavného súdu Slovenskej republiky zo 7. júla 2021 o ústavnosti predmetu referenda, vyhlásenie ktorého žiadala petícia podpísaná takmer 600-tisíc občanmi Slovenskej republiky a takisto aj obrovské množstvo občanov, ktoré sa zúčastnilo, aj keď neúspešného, ale zúčastnilo sa referenda a vyjadrili svoj názor väčšinovo v tom, že si želajú mať aj takúto právnu úpravu, aby sa, aby bolo možné skrátiť volebné obdobie aj referendom ako základným prejavom realizácie výkonu moci, ktoré... ho ústava (ruch v sále a zaznievanie gongu) občanom dáva ako pôvodným nositeľom moci v štáte, ktorí môžu svoju moc vykonávať buď nepriamo prostredníctvom volených zástupcov, alebo priamo. Čiže myslím si, že mali by sme si ctiť Ústavu Slovenskej republiky a mali by sme občanom Slovenskej republiky dať tú možnosť vyjadriť svoju vôľu skrátiť volebné obdobie Národnej rady Slovenskej republiky aj formou referenda, nielen voleným zástupcom formou uznesenia Národnej rady, tak ako to bolo schválené už v januári tohto roka v Ústave Slovenskej republiky tuná pozmeňujúcim návrhom zo strany SaS. Čiže navrhovaný poz... navrhovaný návrh zákona spočíva v doplnení ústavy o priamu možnosť skrátiť volebné obdobie referendom a tento pozmeňujúci a doplňujúci návrh, ktorý predkladám, reaguje na legislatívnotechnické súvislosti, reaguje a spresňuje možnosť skrátenia volebného obdobia referendom a upravuje nadväzujúce a súvisiace ustanovenia, tak aby táto právna úprava bola v praxi realizovateľná, aby bola úplne jasná a určitá. Zároveň, pokiaľ by došlo ku skráteniu volebného obdobia, navrhujeme týmto pozmeňujúcim návrhom zaradiť do Ústavy Slovenskej republiky povinnosť predsedu Národnej rady vyhlásiť voľby do Národnej rady do siedmich dní od vyhlásenia platného výsledku referenda a takisto upravujeme aj účinnosť tohto návrhu zákona dňom vyhlásenia, tak aby sa dalo aplikovať ešte aj prípadne na terajšie skrátené, terajšie volebné, terajšie volebné obdobie. Čiže to bude prvý pozmeňujúci a doplňujúci návrh, ktorý si dovoľuje... ktorý si dovolím predložiť v tejto rozprave, a potom predložím ešte druhý pozmeňujúci návrh opakovane, ktorý som už predkladal k inému návrhu zmeny ústavy avšak nebol schválený, ale predložím ho opakovane. A to je návrh, aby... ak príde k zmene ústavného textu pred konaním referenda, ktoré už bolo vyhlásené, aby bolo možné toto referendum zo strany prezidenta Slovenskej republiky zrušiť. Ide o technický zásah do ústavy v tom zmysle, aby sme tu mali ústavnú poistku toho, že ak bude vyhlásené referendum s nejakou otázkou, ktorá má normatívny charakter, a podľa ostatného rozhodnutia Ústavného súdu takéto, predmet referenda teda má mať normatívnu povahu, a ak medzičasom dôjde k zmene ústavy práve v tejto veci, tak aby bolo možné zrušiť už vyhlásené referendum, aby nedošlo k tomu, že referendum bude meniť normatívny text ústavy, ktorý bol medzičasom v priebehu od vyhlásenia referenda do jeho konania v Národnej rade Slovenskej republiky z hľadiska legislatívnej iniciatívy poslancov zmenené. Čiže toto sú základné dôvody, ktoré ma viedli k predloženiu týchto dvoch pozmeňujúcich návrhov. A teraz pán predsedajúci, dovoľte, aby som prečítal tieto dva pozmeňujúce a doplňujúce návrhy. Chcem ešte upozorniť predtým, ako ich začnem čítať, že v na webovej stránke, resp. na organizačnom odbore Národnej rady Slovenskej republiky sú podané štyri pozmeňujúce návrhy, ktoré, z ktorých teda predložím... všetky štyri moje, z ktorých však predložím len dva, pretože tie dva reagovali ešte, keďže tento návrh zákona je tu už v zásade na tretej schôdzi, čiže reagovali na právny stav pred tým, ako bola zmenená ústava pozmeňujúcim a doplňujúcim návrhom pani poslankyne Kolíkovej v minulom mesiaci, čiže bolo potrebné tieto pozmeňujúce návrhy upraviť a predložiť ich nanovo, čiže tie dva, ktoré sú tam v pôvodnom znení, nepredložím, takže aby vás to nemiatlo, že sú tam štyri, ale predložím z ich len dva. Takže toľko k rozprave a teraz budem, pán predsedajúci, čítať... (Prerušenie vystúpenia predsedajúcim.)